《次韵范信中》
宋代·苏过

将军山林士，本无轩冕意。乘流亦悠悠，得坎便止止。

平生剧孟徒，作诗建安似。曹刘或争先，沈谢何足拟。

人穷语益工，天或相夫子。念君绿发初，四海一身耳。

要见元鲁山，万里立自致。许君窥藩篱，竟以身后委。

翩然复蹑蹻，便非昔隐几。功名颇见迫，终欲老云水。

岂料小卜筑，一溪城市里。从兹傥来物，不足置愠喜。

用寻巢许游，无愧汝颍士。我有𥝧稏田，君多樱笋美。

杖屦日往来，风流岂不伟。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。